遊金山寄揚州鮮于子駿從事邵光
作者：蘇轍
朝代：宋

paragraphs: 揚州望金山，隠隠大如幞。
朅來長江上，孤高二千尺。
僧居厭山小，面面貼蒼石。
虛樓三百間，正壓江潮白。
清風斂霽霧，曉日曜金碧。
直侵魚龍居，似得鬼神役。
我行有程度，欲去空自惜。
風吹渡江水，山僧午方食。
波瀾洗我心，筍蕨飽我腹。
平生足遊衍，壯觀此云極。
鐵甕本誰安，海門復誰植。
東南遞隠見，遥與此山匹。
茲遊幾不遂，深愧幕府客。
歸時日已莫，正值江月黑。
顧視天水并，坐恐星斗濕。
使君何時罷，登覽不可失。